skybruddet 2. juli 2011
Skybruddet 2. juli 2011 var et historisk voldsomt skybrud, der ramte København sidst på eftermiddagen den 2. juli 2011.
Først på eftermiddagen voksede der tordenbyger op over Skåne. Bygerne bevægede sig vestover, og de passerede Malmø med ganske kraftig torden og regn. Da bygerne passerede Øresund, ramte de København og den varmepude, som storbyen genererer.
Bygerne blev derfor løftet en smule, hvilket intensiverede skydannelsen, og i løbet af ganske kort tid udviklede tordenbygerne sig over hele København. Regnen væltede ned, og lynene flængede himlen i næsten to timer.
Der faldt mellem 100 og 150 mm regn på kort tid, og kloaksystemerne kunne slet ikke følge med. Uheldigvis var Københavns gamle centrum det værst ramte område, og der var særdeles udbredte oversvømmelser.
Det blev historiens dyreste skybrud, med forsikringsudbetalinger på omkring 8 milliarder kr.
Skybruddet medførte, at Folketinget besluttede, at alle kommuner skulle udfærdige en klimahandlingsplan for at være forberedt på de stadigt mere talrige og kraftigere skybrud, som den globale opvarmning medfører.